Näkövammaisten kirjastoyhdistys ry
Toimintakertomus 2024

1. Yleistä

Vuosi 2024 oli Näkövammaisten kirjastoyhdistys (NKY) ry:n 135. toimintavuosi. Toimintavuonna yhdistys jatkoi avustustoimintaa, vaikuttamistyötä ja yhteistyötä toisten näkövammaisjärjestöjen kanssa. Tarkoituksensa mukaisesti yhdistys edisti näkövammaisten kirjallisuusharrastusta, tiedon saavutettavuutta ja tiedonvälitystekniikan kehittymistä. Yhdistys osallistui näkövammaisten kirjastopalvelujen kehittämiseen ja näkövammaisten kirjastoasiakkaiden etujen valvomiseen. 
Kuluneena vuonna aloitettiin sijoitustoiminnan uudistustyö myymällä entisiä rahasto-osuuksia ja sijoittamalla eettisesti kestävimpiin kohteisiin. Myös uusien avustuskohteiden aktiivisempi hankinta aloitettiin muun muassa ilmoittamalla Airut-lehdessä jaettavista avustuksista.
Yhdistyksen sääntömääräinen vuosikokous pidettiin 25.3.2024 Iiris-keskuksen Mathilda-kokoushuoneessa. Kokoukseen osallistui 14 henkilöä, joista yhdistyksen äänivaltaisia jäseniä oli 12 ja kaksi oli ei-jäsentä: yhdistyksen sihteeri Pipsa Sinkko-Westerholm ja talous- ja sijoitustoiminnan asiantuntija Roy Siljamäki. Kokouksen puheenjohtajana toimi Iiro Nummela.
Vuoden lopussa yhdistykseen kuului 63 jäsentä. Jäseniä oli seitsemän vähemmän kuin vuoden 2023 lopulla. Näistä kolme jäsentä katsottiin eronneen jäsenyydestä yli kolme vuotta maksamatta olleiden jäsenmaksujen takia.

2. Vaikuttamistyö, edustukset ja yhteistyö

Yhdistys jatkoi yhteistyötä Näkövammaisten liiton, Näkövammaisten Kulttuuripalvelu ry:n ja muiden näkövammaisjärjestöjen kanssa.

2.1 Saavutettavuuskirjasto Celia 
Yhdistys seurasi Saavutettavuuskirjasto Celian toimintaa ja palvelujen tasoa näkövammaisten asiakkaiden kannalta. Työtä tehtiin yhdessä Näkövammaisten liiton, Näkövammaisten Kulttuuripalvelun ja Förbundet Finlands Svenska Synskadaden kanssa. Yhdistys allekirjoitti marraskuussa Näkövammaisten Kulttuuripalvelun laatiman kannanoton Celian päätökseen lopettaa äänikirjojen välittäminen CD-levyillä asiakkailleen vuoden 2025 syyskuun lopussa.
Yhdistyksen edustajana kirjaston johtokunnassa nelivuotiskaudella 2023-2026 toimii Ari Lahtinen. 

2.2 Äänikirja-alan toimijoihin vaikuttaminen
Yhdistys osallistuu kaupallisten äänikirjojen saavutettavuuden ja laadun kehittämiseen yhteistyössä Näkövammaisten Kulttuuripalvelu ry:n ja Näkövammaisten liiton kanssa jakamalla Laurin kirja 
-äänikirjapalkinnon joka toinen vuosi. Vuonna 2024 palkinto jaettiin kolmannen kerran. Voittaja julkistetttiin suomalaisen kirjallisuuden päivänä 10.10. Tällä kertaa kilpailuun osallistui 32 teosta, joista mukaan hyväksyttiin kriteerit täyttävät 27 teosta. Voittajaksi valittiin Ville-Juhani Sutisen Paratiisista. Palkinto oli yhteensä 6 000 euroa, josta kirjailija sai 3 000 euroa ja äänikirjan lukija 3 000 euroa. Palkinnonjakotilaisuus pidettiin Villa Kivessä Helsingin Linnunlaulussa. Juontajana toimi Seppo Puttonen.

2.3 Suomen Daisy-konsortio
Daisy on saavutettava julkaisustandardi, jota kehitetään kansainvälisenä yhteistyönä. Yhdistys on jäsenenä Suomen Daisy-konsortiossa (SDK), joka kuuluu täysjäsenenä kansainväliseen Daisy-konsortioon. SDK edistää kaikenlaisten ääni- ja elektronisten aineistojen saavutettavuutta. Vuonna 2024 yhdistys maksoi Suomen Daisy-konsortiolle jäsenmaksuja 8 691,08 euroa. SDK:n vuosikokoukseen ei osallistunut yhdistyksestä ketään.

2.4 Edustus Näkövammaisten liitto ry:n valtuustossa
Yhdistys on Näkövammaisten liiton jäsen. Vuosikokouksen päätöksellä toimikaudella 2021-2024 yhdistyksen valtuutettuna Näkövammaisten liitto ry:n valtuustossa toimi Markku Vaittinen ja hänen varavaltuutettunaan Ari Lahtinen.

3. Apurahat ja avustukset

Yhdistyksen toimintaan kuuluu näkövammaisten kirjoittamisharrastuksen ja julkaisutoiminnan tukeminen jakamalla hakemusten perusteella apurahoja yksityishenkilöille ja avustuksia yhdistyksille sekä tarjoamalla taloudellista tukea kirjastoalan tutkimukseen ja koulutukseen. Apurahoista ja avustuksista tiedotetaan näkövammaisyhteisön lehdissä ja verkossa. Hakijoille tarjotaan yhdistyksen verkkosivuilla hakemista helpottava lomake.

3.1 Apurahat yksityishenkilöille
Toimintavuonna yhdistyksen hallitus myönsi yksityishenkilöille teosten taitto-, paino- ja litterointikustannuksiin yhteensä haetut 3 616 euroa.

3.2 Avustukset yhdistyksille
Yhdistys myönsi Näkövammaisten Kulttuuripalvelu ry:n toimintaan toimintavuonna yhteensä 27 200  euroa. Summa oli edellisvuotta hieman pienempi (28 970 ). Suurimpana muutoksena toiminnan sisällöissä oli Kajastus-lehden muuttuminen Kajastus-blogiksi. Avustusta myönnettiin Kajastus-blogiin (10 500 euroa), kirjallisuustoimintaan (5 020 euroa) sekä kirjailijahaastatteluiden litterointiin (1 000 euroa), Pisteposti-lehden toimintaan (4 850 euroa), Näkövammaisten tiedonsaantia helpottavaan toimintaan (800 euroa), Sokeain kuunnelmaraatitoimintaan (400 euroa) ja Kellot soivat kuolemaa -kuunnelman äänittämiseen (4 100 euroa). Lisäksi päätettiin, että kirjallisuuteen liittyviin asiantuntijaluentoihin eli teemakammarit -toimintaan (haettu 530 euroa) myönnetään avustus toteutuneiden toimintojen pohjalta jälkikäteen. Lisäksi elokuussa myönnettiin lisäavustus Laurin kirja -kilpailun kustannuksiin eli sihteeri Tanja Rantalaisen palkkioihin (440 euroa) ja puheenjohtajan yhteen ylimääräiseen kokouspalkkioon (80 euroa).
Kulttuuripalvelu tarjosi Näkövammaisten kirjastoyhdistyksen jäsenille mahdollisuuden osallistua kirjailijavierailuihin maksutta.

4. Tiedotus ja viestintä

4.1 Yhdistyksen kotisivut
Yhdistyksen kotisivujen ja viestinnän tarkoituksena on lisätä yhdistyksen tunnettuutta ja parantaa näkövammaisten ihmisten tiedonsaantia ja osallisuutta. Yhdistys julkaisi kotisivuillaan osoitteessa nky.fi yhdistyksen asiakirjoja sekä tiedotti ajankohtaisista asioista. Vuonna 2024 aloitettiin neuvottelut Näkövammaisten liiton jäsenrekisterityökalun käyttöön ottamiseksi.

4.2 Yhdistyksen materiaaliarkisto
Yhdistyksen materiaaliarkisto sijaitsee Näkövammaisten liiton Iiris-talossa pääarkistossa.

4.3 Muu viestintä
Yhdistyksen jäsenille lähetettiin jäsentiedote ja jäsenmaksulomake kesäkuussa sekä jäsenmaksumuistutuskirje lokakuussa. Toimitusmuotoina olivat sähköposti, pistelomake tai mustavalkotuloste. Yhdistyksen hallituksen ja työryhmien yhteydenpito kokousten välillä sekä yhteydenpito sidosryhmiin tapahtui pääasiassa sähköpostitse.

5. Talous
Tilikauden 2024 lopussa yhdistyksen sijoitusomaisuuden markkina-arvo oli 8 427 445 euroa (ed. v. 7
907 320 euroa). Siitä 68,6 % (ed.v. 68,6 %) oli sijoitettuna osakemarkkinoille, 27,0 % (25,8 %) lainamarkkinoille ja 4,4 % (4,6 %) vaihtoehtoisiin sijoituksiin. Valtaosa sijoituksista on tehty sijoitusrahasto-osuuksien kautta. Vuoden aikana sijoitussalkussa tehtiin sopeutuksia artikla 6. sijoitusrahastoista eettisempiin artikla 8. rahastoihin. Tämän takia tilikauden ylijäämä nousi edellisen vuoden 51 123,30 eurosta 777 294,78 euroon. Taseen loppusumma oli 4 717 587,49 euroa 
(3 943 342,74 euroa).

6. Hallinto
Toimintavuonna hallituksen jäsenistössä tapahtui muutoksia. Yhdistyksen vuosikokous valitsi puheenjohtajana jatkamaan Ari Lahtisen. Per-Olof Stenvall erosi hallitustyöskentelystä kesken kaksivuotiskauden vuosikokouksen yhteydessä. Erovuorossa olleet Kirsti Rosendahl ja Merja Hanski valittiin uudelleen hallituksen jäseniksi; Rosendahl kaksivuotiskaudelle ja Hanski Stenvallin paikalle vuodeksi. Erovuorossa ollut Teuvo Heikkonen ei asettunut uudelleen ehdolle hallituksen jäseneksi. Uusiksi jäseniksi valittiin Teemu Ruohonen ja Merja Heikkonen. Hallituksessa jatkoivat Timo Kuoppala ja Gyöngyi Pere-Antikainen.
Hallituksen järjestäytymiskokouksessa varapuheenjohtajaksi valittiin Kirsti Rosendahl. Yhdistyksen talous- ja sijoitustoiminnan neuvonantajana jatkoi Roy Siljamäki. Yhdistyksen taloudenhoidosta ja kirjanpidosta vastaa Tiliaktiiva Oy. Sihteerinä jatkoi Pipsa Sinkko-Westerholm. 
Vuosikokous valitsi varsinaiseksi toiminnantarkastajaksi Iiro Nummelan ja varatoiminnantarkastajaksi Markku Möttösen.
Hallitus piti vuoden 2024 aikana kahdeksan kokousta, joista lähikokouksina pidettiin kuusi, etäkokouksena Teamsin kautta yksi ja hybridinä yksi.